Rhacopus

Rhacopus er en slekt av biller som ligner smellere (Elateridae). 


== Utseende ==
Små (ca. 7 millimeter), slanke, brunrøde råtevedbiller. Hodet er forholdsvis lite og lett nedoverbøyd. Antennene er 11-leddete, ganske lange, kraftig sagtakkede. Brystskjoldet (pronotum) er omtrent kvadratisk, noe hvelvet, med en midtfure og uttrukne bakhjørner. En tapp på forbrystet griper inn i en grop på mellombrystet og billene kan "smelle" med å brekke denne tappen ut av gropen, i likhet med smellerne. Dekkvingene er avlange, parallellsidige, så brede som eller litt smalere enn brystskjoldet. De har tydelige lengdestriper. Beina er temmelig korte og spinkle.
Larvene finnes i to hovedtyper: den ene ligner larver av praktbiller (Buprestidae), er sylindrisk og tynnhudet med frembryst-segmentet (prothorax) kraftig oppsvulmet; den andre typen er parallellsidig, ganske flat, hard (sterkt sklerotisert), hodet er hardt og kileformet. Begge typene har beina sterkt redusert eller helt manglende. Munndelene er også nokså sterkt redusert, og larvene kan trolig bare ta til seg flytende føde.


== Levevis ==
De fleste artene har larver som lever i død ved, men enkelte larver graver i jorden og lever på planterøtter. Larvenes munndeler synes bare å tillate flytende føde, og det er uvisst hva de faktisk spiser. Kanskje skiller larvene ut fordøyelsesenzymer, og tar opp oppløste næringsstoffer fra den omkringliggende veden. En annen mulighet er at de lever av slimsopper som vokser i veden. De larvene som er harde og flate kan ta seg fram gjennom ganske tett ved å presse seg mellom vedfibrene. Siden billene er avhengige av død ved er de truet av moderne skogbruksmetoder der lite døde greiner og stokker blir liggende igjen i skogen. De fleste norske artene står på Rødlisten over truede arter. De voksne billene kan fanges i ulike feller, men man finner dem sjelden. Dette kan skyldes at de er kortlivede, eller flyr lite, eller også at de er reelt sjeldne og truede arter. Artene i denne slekten har såkalt hypermetamorfose, det vil si at det første larevstadiet (kalt triungulin) er mye ulikt de senere stadiene.


== Utbredelse ==
Slekten er utbredt i den palearktiske sone, i Norge er arten hasselråtevedbille funnet noen få steder ved Oslofjorden og i indre fjordstrøk i Sogn og Fjordane og Møre og Romsdal, den er svært sjelden og blir vurdert som direkte truet (EN) på den siste norske rødlistevurderingen fra 2015 .


== Systematisk inndeling ==

Ordenen biller, Coleoptera
Underordenen Polyphaga
Overfamilien smellere, Elateroidea
Familien råtevedbiller (Eucnemidae) Eschscholtz, 1829
Underfamilien Melasinae Fleming, 1821
Stammen Dirhagini Reitter, 1911
Slekten Rhacopus Hampe, 1855
Rhacopus attenuatus (Mäklin, 1845)
Rhacopus olexai (Hisamatasu, 1963)
Hasselråtevedbille, Rhacopus sahlbergi (Mannerheim, 1823)


== Referanser ==


== Litteratur ==
Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.


== Eksterne lenker ==
Victor Hanssen (1966). Biller 23. Smældere og pragtbiller (dansk). 74 (1 utg.). København: G. E. C. Gads forlag.  [Bestemmelsesnøkler til danske arter]
Bilder av Rhacopus sahlbergi
(en) Rhacopus i Encyclopedia of Life 
(en) Rhacopus i Global Biodiversity Information Facility 
(no) Rhacopus hos Artsdatabanken 
(sv) Rhacopus hos Dyntaxa 
(en) Rhacopus hos Fauna Europaea 
(en) Rhacopus hos NCBI 
Rhacopus – detaljert informasjon på Wikispecies